<classify> WAZIRI wa nchi ofisi ya waziri Mkuu UWEKEZAJI Angellah Kairuki amewataka wawekezaji nchini kutokutumia njia za makato katika kuwekeza kwao badala yake wafuate sheria na taratibu za nchi ili kuepuka migogoro isiyokuwa ya lazima hasa katika suala zima la ulipaji kodi.Kairuki ametoa rai hiyo wilayani Mbinga Mkoani Ruvuma alipotembelea mgodi mpya wa uchimbaji makaa ya mawe wa MIL COAL ambapo amesema baadhi ya wawekezaji wamekuwa wakitumia njia za mkato na kukwepa kulipa kodi hali inayosababisha kuingia kwenye migogoro isiyokuwa na tija. Waziri kairuki alisema haitapendaza kuona matatizo yanajitokeza kwa namna yoyote katika uwekezaji wowote nchini kwani lengo ni kuhakikisha uwekezaji unaleta tija kwa taifa na kwa jamii inayowazunguka.Serikali itaendelea kuboresha mazingira ya uwekezaji ikiwa ni pamoja na kuondoa vikwazo mbalimbali na haitapenda eti mwekezaji yeyote wa ndani na nje ya nchi anashindwa kuwekeza kwa sababu yoyote ile ambayo siyo ya msingi alisema Aidha Kàiruki amewataka wawekezaji kutoa taarifa kwa ngazi nyingine endapo wataona kuna mahali wanakwama au kukwamishwa na mtumishi yeyote wa serikali au taasisi na kuitaka sekta binafsi kuchangamkia fursa zilizopo nchini kuwekeza na pale wanapoona uwezo wao ni mdogo ni vyema wakatafuta wageni wenye uwezo wakashirikiana nao.Alisema serikali itaendelea kusimamia stahiki za wawekezaji wazawa ambao wanashirikiana na wawekezaji kutoka nje kuhakikisha wanapata asilimia zao za uwekezaji kwa mujibu wa sheria, kanuni na taratibu za nchi.Kwa upande wa wawekezaji wa mgodi huo Mussa Charles na Vidya Sagar wameeleza mipango kuwa tayari wameanza kutekeleza hasa upande wa kutoa huduma za jamii ikiwemo ujenzi wa barabara.Pia wameelezea mipango yao ya baadae pindi watakapoanza kuzalisha kwani kwa sasa wana muda wa wiki tatu tu na wameanza na kazi ya kutengeneza barabara na wataendelea kutoa huduma za kijamii kwa wananchi wanaowazunguka.Aidha Waziri Kairuki ametoa mfano wa mgodi wa kuchimba makaa ya mawe wa Ngaka TANCOAL ambao unadaiwa na serikali kodi ya zaidi ya shilingi bilioni 23 licha ya serikali kutoa maelekezo muda mrefu juu ya wao kupeleka utaratibu watakavyoanza kulipa deni hilo lakini hadi sasa wameshindwa.  <topic>: KITAIFA 